

**ΣΥΜΒΑΣΗ**

**ΟΠΤΙΚΩΝ ΕΙΔΩΝ**

*Αρ. Σύμβασης:*

Στο Μαρούσι Αττικής σήμερα την , οι συμβαλλόμενοι:

**Ι.** Το Νομικό Πρόσωπο Δημοσίου Δικαίου με την επωνυμία Εθνικός Οργανισμός Παροχών Υπηρεσιών Υγείας, που χάριν συντομίας θα αποκαλείται «**Ε.Ο.Π.Υ.Υ.»** και που εδρεύει στο Μαρούσι Αττικής (οδός Αποστ. Παύλου 12 - Τ.Κ.151 23) με Α.Φ.Μ. 997478553 και Δ.Ο.Υ Αμαρουσίου και εκπροσωπείται νόμιμα από τη Διοικήτρια αυτού **Θεανώ Καρποδίνη** (την υπ’ αριθμ. Γ4β/οικ:35978/21-06-2022 υπουργική απόφαση «Διορισμός Διοικήτριας στον Εθνικό Οργανισμό Παροχής Υπηρεσιών Υγείας» και το άρθρο 29 παρ.2β Ν.4931/2022). Νόμιμα εξουσιοδοτημένος για την υπογραφή της παρούσας σύμβασης είναι ο Προϊστάμενος της Διεύθυνσης Συμβάσεων σύμφωνα με την αρ. 550/765/22-04-2021 απόφαση του Δ.Σ. του Ε.Ο.Π.Υ.Υ. (Φ.Ε.Κ. 2005/τ.Β’/14-05-2021) περί της μεταβίβασης και ανάθεσης αρμοδιοτήτων του Διοικητικού Συμβουλίου προς τον Διοικητή, τους Προϊσταμένους Γενικών Διευθύνσεων και Διευθύνσεων του Ε.Ο.Π.Υ.Υ. σύμφωνα με τα άρθρα 20 και 22 του ν.3918/2011 (Α’ 31).

**II.** Το Φυσικό Πρόσωπο / Νομικό Πρόσωπο,……………………………………………………, και το διακριτικό τίτλο ………………………………………………………………………, με έδρα στο Νομό …………………………………….. (οδός ………………………………………………………. αρ. ........, Τ.Κ. .......), με ΑΦΜ ……………………………, ΔOY …………………………………………………………………...…………………………., που εκπροσωπείται νόμιμα από τον/τους………………….............................., με υγειονομικά υπεύθυνο αδειούχο οπτικό ……………………………………………………….., διαθέτει την υπ’ αριθμ. ..................................... άδεια ασκήσεως επαγγέλματος και επιπλέον διαθέτει την υπ’αριθμ. ………………………… νόμιμη άδεια ίδρυσης και λειτουργίας ή βεβαίωση λειτουργίας καταστήματος οπτικών ειδών και τμήματος φακών επαφής, με αριθμό ………………………………………… του Μητρώου Οπτικών που θα αποκαλείται στο εξής, χάριν συντομίας, «Β’ συμβαλλόμενος»,

## συμφωνήθηκαν, συνομολογήθηκαν και έγιναν αμοιβαίως αποδεκτά τα ακόλουθα:

### ΠΡΟΟΙΜΙΟ

Ο Ε.Ο.Π.Υ.Υ. καλύπτει οπτικά είδη στα άμεσα και έμμεσα ασφαλισμένα πρόσωπα (εφεξής Δικαιούχους), σύμφωνα με τις διατάξεις του Ενιαίου Κανονισμού Παροχών Υγείας του Ε.Ο.Π.Υ.Υ. (Ε.Κ.Π.Υ.) αυτού.

Ο Ε.Ο.Π.Υ.Υ., στο πλαίσιο παροχής ποιοτικών υπηρεσιών προς τους δικαιούχους του Οργανισμού, συμβάλλεται με όλα τα καταστήματα που πληρούν τις προϋποθέσεις του νόμου περί της σύννομης λειτουργίας οπτικών καταστημάτων και των όρων της παρούσας σύμβασης, προς κάλυψη των αναγκών σε παροχή οπτικών ειδών, αναπτύσσοντας δίκτυο συμβεβλημένων καταστημάτων οπτικών ειδών πανελλαδικής εμβέλειας.

Ο Ε.Ο.Π.Υ.Υ. συνεργάζεται με το νεοσύστατο Νομικό Πρόσωπο Δημοσίου Δικαίου (Ν.Π.Δ.Δ.)

«Πανελλήνιος Σύλλογος Οπτικών και Οπτομετρών Ν.Π.Δ.Δ.» - Π.Σ.Ο.Ο. (Νόμος 4486/2017, ΦΕΚ 115/τ.Α/7-8-2017) για την επικαιροποίηση και τον έλεγχο των σχετικών αδειοδοτήσεων και βεβαιώσεων καταστημάτων οπτικών ειδών σύμφωνα με την κείμενη νομοθεσία, εφόσον εκδοθούν οι κείμενες εκτελεστικές υπουργικές αποφάσεις.

### ΑΝΤΙΚΕΙΜΕΝΟ ΤΗΣ ΣΥΜΒΑΣΗΣ

Η παροχή οπτικών ειδών σε Δικαιούχους του Ε.Ο.Π.Υ.Υ., ως θεραπευτικά μέσα για την αποκατάσταση της οπτικής οξύτητας (διαθλαστικές ανωμαλίες – κερατόκωνος), σύμφωνα με τον Ενιαίο Κανονισμό Παροχών Υγείας (Ε.Κ.Π.Υ.) του Ε.Ο.Π.Υ.Υ., όπως ισχύει κάθε φορά. Ο Β’ συμβαλλόμενος που πληροί τις νόμιμες προϋποθέσεις λειτουργίας καταστήματος οπτικών, συμβάλλεται με τον Ε.Ο.Π.Υ.Υ. δια της παρούσης σύμβασης, αποκλειστικά για τη χορήγηση των παραπάνω ειδών.

### ΟΡΟΙ ΣΥΜΒΑΣΗΣ

**Άρθρο 1 - Γενικοί Όροι**

1. Ο Β’ συμβαλλόμενος διατηρεί κατάστημα οπτικών ειδών, διαθέτει νόμιμη άδεια ή βεβαίωση νόμιμης λειτουργίας, η οποία υποβάλλεται στην αρμόδια υπηρεσία για τη σύναψη της σύμβασης και έχει υγειονομικό υπεύθυνο αδειούχο οπτικό, τα στοιχεία του οποίου (*Αρ. Πρωτοκόλλου Άδειας Άσκησης Επαγγέλματος – Ημερομηνία*) επίσης υποβάλλονται στην αρμόδια υπηρεσία για τη σύναψη της σύμβασης.
2. Για τα εμπορευόμενα είδη ο Β’ συμβαλλόμενος προσκομίζει βεβαίωση καλής εμπορίας και διακίνησης (υπ’ αρ. ΔΥ8δ/ΓΠοικ.1348/ΦΕΚ 32/τ.Β’ -16.01.2004 Κοινή Υπουργική Απόφαση όπως ισχύει κάθε φορά).
3. Ο Β’ συμβαλλόμενος υποχρεούται να πληροί τις προϋποθέσεις του νόμου για τη διάθεση των οπτικών ειδών και να διαθέτει το αναγκαίο προσωπικό, επάρκεια προϊόντων και την απαιτούμενη σύγχρονη υλικοτεχνική υποδομή για την εξυπηρέτηση των Δικαιούχων του Ε.Ο.Π.Υ.Υ. ως προς την αποκατάσταση της οπτικής τους οξύτητας.
4. Κατά την υποβολή του αιτήματός του για τη σύναψη σύμβασης, ο Β’ συμβαλλόμενος δηλώνει με Υπεύθυνη Δήλωση ότι:

α) Δεν έχει εκδοθεί εις βάρος του αμετάκλητη καταδικαστική απόφαση, που περιέρχεται σε γνώση του Ε.Ο.Π.Υ.Υ.. με οποιοδήποτε τρόπο και αφορά τα παρακάτω αδικήματα, ήτοι συμμετοχή σε εγκληματική οργάνωση, δωροδοκία, απάτη, νομιμοποίηση εσόδων από παράνομες δραστηριότητες,

β) Ο Β’ συμβαλλόμενος δεν τελεί υπό πτώχευση, εκκαθάριση εξυγίανση ή αναγκαστική διαχείριση ή δεν συντρέχει στο πρόσωπό του άλλη νομική ή πραγματική κατάσταση, ή σε οποιαδήποτε ανάλογη κατάσταση που προβλέπεται από τις διατάξεις της ελληνικής νομοθεσίας, που θα μπορούσε να αποτελεί λόγο αναστολής ή παύσης της δραστηριότητάς του,

γ) δεν κινήθηκε εναντίον του Β’ συμβαλλόμενου διαδικασία κήρυξης σε πτώχευση, εκκαθάριση, ή έκδοσης απόφασης αναγκαστικής διαχείρισης ή οποιαδήποτε άλλη ανάλογη διαδικασία προβλεπόμενη από την κείμενη νομοθεσία,

δ) ο Β’ συμβαλλόμενος δεν καταδικάσθηκε με αμετάκλητη δικαστική απόφαση για αδίκημα που αφορά την επαγγελματική διαγωγή του,

ε) ο Β’ συμβαλλόμενος δεν έχει διαπράξει συναφές με το αντικείμενο της σύμβασης επαγγελματικό παράπτωμα, που μπορεί να διαπιστωθεί με οποιοδήποτε μέσο από τον Ε.Ο.Π.Υ.Υ.,

στ) ο Β’ συμβαλλόμενος έχει εκπληρώσει τις υποχρεώσεις του όσον αφορά την καταβολή των εισφορών κοινωνικής ασφάλισης σύμφωνα με τη ελληνική νομοθεσία και έχει εκπληρώσει τις υποχρεώσεις του τις σχετικές με την πληρωμή των φόρων και τελών σύμφωνα με την ελληνική νομοθεσία,

ζ) ο Β’ συμβαλλόμενος δεν έχει κηρυχθεί έκπτωτος από σύμβαση προμηθειών ή υπηρεσιών του δημοσίου,

η) ο Β’ συμβαλλόμενος δεν έχει τιμωρηθεί με αποκλεισμό από διαγωνισμούς προμηθειών ή υπηρεσιών του δημοσίου τομέα.

1. Οι ιατρικές γνωματεύσεις των Δικαιούχων Ε.Ο.Π.Υ.Υ. για την χορήγηση οπτικών ειδών είναι αυστηρώς προσωπικές και απαγορεύεται η χρησιμοποίησή τους για λογαριασμό τρίτων προσώπων.
2. Σε περίπτωση ύπαρξης υποκαταστήματος του Β’ συμβαλλόμενου υποβάλλεται ξεχωριστό αίτημα σύναψης σύμβασης, προσκομίζοντας στην αρμόδια υπηρεσία του Ε.Ο.Π.Υ.Υ. το σύνολο των απαιτούμενων εγγράφων (όπως ξεχωριστή άδεια, με διαφορετικό υγειονομικό υπεύθυνο οπτικό κ.α.), όπως αυτά αναλυτικά ορίζονται στην κείμενη νομοθεσία και αναφέρονται στην παρούσα σύμβαση.
3. Ο Β’ συμβαλλόμενος υποχρεούται να παρέχει ισότιμα υπηρεσίες περίθαλψης και σε ασφαλισμένους Ευρωπαϊκών Φορέων Κοινωνικής Ασφάλισης με μόνιμη ή προσωρινή διαμονή στη χώρα και με χρήση του αντίστοιχου εντύπου δικαιώματος, σύμφωνα με τις οδηγίες της αρμόδιας Διεύθυνσης του Ε.Ο.Π.Υ.Υ. επί ποινής σε περίπτωση παράβασης.
4. Ο Ε.Ο.Π.Υ.Υ. δεν αποζημιώνει προϊόντα που δεν φέρουν κωδικό μητρώου Ε.Ο.Π.Υ.Υ.-ΕΚΑΠΤΥ, όπως αυτός έχει καταχωρηθεί στο ηλεκτρονικό σύστημα που τηρεί ο Οργανισμός. Τα οπτικά είδη του Β’ συμβαλλόμενου φέρουν σήμανση CE, όπου απαιτείται, σύμφωνα με την κείμενη νομοθεσία. Η εγγραφή στα μητρώα του Ε.Ο.Π.Υ.Υ. - ΕΚΑΠΤΥ δεν αποτελεί πιστοποίηση για τον Β’ συμβαλλόμενο, αλλά καταγραφή των συνεργατών του Οργανισμού, ώστε να είναι δυνατή η αποζημίωση των προϊόντων.

### Άρθρο 2 - Υποχρεώσεις

1. Ο Β’ συμβαλλόμενος υποχρεούται να χορηγεί και να παρέχει οπτικά είδη σύμφωνα τον Ενιαίο Κανονισμό Παροχών Υγείας (Ε.Κ.Π.Υ.) του Ε.Ο.Π.Υ.Υ. όπως ισχύει κάθε φορά, καθώς και τις σχετικές εγκυκλίους και οδηγίες του Οργανισμού.
2. Ο Β’ συμβαλλόμενος έχει την υποχρέωση να γνωστοποιεί στον Ε.Ο.Π.Υ.Υ. άμεσα κάθε μεταβολή της άδειας ή βεβαίωσης λειτουργίας του, του προσώπου του οπτικού υπευθύνου, τυχόν δε παράλειψή της αποτελεί λόγο καταγγελίας της παρούσας. Ο Β’ συμβαλλόμενος γνωστοποιεί στον Ε.Ο.Π.Υ.Υ. άμεσα οποιαδήποτε άλλη τροποποίηση νομιμοποιητικών εγγράφων του και τις μεταβολές του. Ο Οργανισμός δύναται να αιτείται και να λαμβάνει πληροφορίες σχετικά με τα ανωτέρω και από τις αρμόδιες αρχές. Σε περίπτωση επέλευσης ζημίας στον Ε.Ο.Π.Υ.Υ., ο Ε.Ο.Π.Υ.Υ. δικαιούται να επιδιώξει με κάθε μέσο την αποκατάσταση αυτής.
3. Ο Β’ συμβαλλόμενος υποχρεούται να τηρεί την εκάστοτε ισχύουσα νομοθεσία περί υγιεινής και ασφάλειας, να διατηρεί τον τεχνολογικό εξοπλισμό στο καλύτερο δυνατό επίπεδο λειτουργίας και ασφάλειας εφόσον διατηρεί εργαστήριο στις εγκαταστάσεις του.
4. Ο Β’ συμβαλλόμενος υποχρεούται, με την έναρξη ισχύος της σύμβασης, να προσαρμόζεται στις τεχνικές προδιαγραφές, προς χρήση των πληροφοριακών συστημάτων του Ε.Ο.Π.Υ.Υ., προκειμένου να πληρούνται οι ηλεκτρονικές απαιτήσεις για την ημερήσια εκτέλεση των ιατρικών γνωματεύσεων, την υποβολή δαπανών και κάθε άλλη εφαρμογή για την απλούστευση διαδικασιών. Ο Β’ συμβαλλόμενος υποχρεούται να τηρεί ηλεκτρονικό αρχείο των εκτελεσμένων παραπεμπτικών και χορηγούμενων οπτικών ειδών σε Δικαιούχους του Ε.Ο.Π.Υ.Υ., σύμφωνα με τις προδιαγραφές που θα καθορίζονται από τον Ε.Ο.Π.Υ.Υ.
5. Ο Β’ συμβαλλόμενος έχει την υποχρέωση να δέχεται τον έλεγχο των αρμόδιων ελεγκτικών οργάνων του Ε.Ο.Π.Υ.Υ. και να θέτει υπόψη τους κάθε στοιχείο αναφερόμενο στις παρεχόμενες υπηρεσίες των Δικαιούχων.
6. Εφόσον κληθεί από τον Ε.Ο.Π.Υ.Υ., ο Β’ συμβαλλόμενος είναι υποχρεωμένος να παρέχει εγγράφως, εντός των καθοριζόμενων από τις αρμόδιες υπηρεσίες προθεσμιών, οποιαδήποτε στοιχεία ή διευκρινίσεις έχουν σχέση με τις παρεχόμενες υπηρεσίες των Δικαιούχων του. Ο Β’ συμβαλλόμενος δύναται παράλληλα να παρίσταται αν το αιτηθεί και αυτοπροσώπως ενώπιον των αρμοδίων οργάνων του Ε.Ο.Π.Υ.Υ..
7. Ο Ε.Ο.Π.Υ.Υ. διατηρεί το δικαίωμα ανά πάσα στιγμή να εφαρμόσει οποιαδήποτε άλλη σχετική ελεγκτική διαδικασία για τις υπηρεσίες που προβλέπονται στην παρούσα σύμβαση, σύμφωνα με την κείμενη νομοθεσία.
8. Ο Β’ συμβαλλόμενος οφείλει να έχει αναρτημένο σε εμφανές σημείο το σήμα του Ε.Ο.Π.Υ.Υ., όπως αυτό θα του δοθεί από τον Οργανισμό, με την ένδειξη: "Συμβεβλημένος με τον Ε.Ο.Π.Υ.Υ.".
9. α) Οποιαδήποτε κατεύθυνση των Δικαιούχων περίθαλψης από το Β’ συμβαλλόμενο σε συγκεκριμένους ιατρούς για έκδοση ιατρικών γνωματεύσεων χορήγησης οπτικών ειδών απαγορεύεται αυστηρά.

β) Απαγορεύεται η αντικατάσταση των οπτικών ειδών, που αναγράφονται στη γνωμάτευση, με διαφορετικά Προϊόντα, καθώς και η εξαργύρωση της γνωμάτευσης.

γ) Ο Β’ συμβαλλόμενος απαγορεύεται να εκτελέσει γνωμάτευση μετά τη λήξη ισχύος της (εκπρόθεσμη εκτέλεση), ή όπως αλλιώς ορίζεται από τον Ε.Κ.Π.Υ.

δ) Σε περίπτωση εκτέλεσης γνωμάτευσης κατά παράβαση των ανωτέρω εδαφίων, o Β’ συμβαλλόμενος δεν δικαιούται οποιοδήποτε ποσό από τον Ε.Ο.Π.Υ.Υ., για τις εκτελέσεις αυτές.

ε) Απαγορεύεται η παρακράτηση ή η αποδοχή για φύλαξη, έστω και προσωρινά, από το Β’ συμβαλλόμενο ατομικών βιβλιαρίων των Δικαιούχων του Ε.Ο.Π.Υ.Υ. ή άλλων ηλεκτρονικών στοιχείων του ασφαλιστικού δικαιώματος των Δικαιούχων του Ε.Ο.Π.Υ.Υ..

στ) Ο Β’ συμβαλλόμενος υποχρεούται να διαθέτει και να χορηγεί στον Δικαιούχο του Ε.Ο.Π.Υ.Υ. προϊόντα, που αναφέρονται στις ιατρικές γνωματεύσεις χορήγησης οπτικών ειδών που εκτελεί. Ο Ε.Ο.Π.Υ.Υ. αποζημιώνει οπτικά είδη έως το μέγιστο ποσό απόδοσης όπως ορίζει ο Ε.Κ.Π.Υ. και ο Β’ συμβαλλόμενος οφείλει να ενημερώνει εκ των προτέρων το Δικαιούχο για το μέγιστο ποσό απόδοσης του Ε.Ο.Π.Υ.Υ..

ζ) Ο Β΄ συμβαλλόμενος οφείλει να ενημερώνει εκ των προτέρων το Δικαιούχο ως προς τα αποδιδόμενα εκ του Οργανισμού όρια αποζημίωσης και να διαθέτει σε επαρκείς ποσότητες και κατηγορίες οπτικά είδη, των οποίων η τιμή αποζημίωσης δεν υπερβαίνει το ανώτατο όριο αποζημίωσης του Ε.Ο.Π.Υ.Υ. ανά δικαιούχο, σύμφωνα με τον Ε.Κ.Π.Υ., όπως ισχύει κάθε φορά.

η) Ο Β΄ συμβαλλόμενος υποχρεούται να εκτελεί την ιατρική γνωμάτευση Δικαιούχων Ε.Ο.Π.Υ.Υ. εντός του επαγγελματικού του χώρου. Οποιαδήποτε διακίνηση, μεταφορά και εκτέλεση ιατρικών γνωματεύσεων μεταξύ καταστημάτων οπτικών (συμβεβλημένα ή μη με τον Ε.Ο.Π.Υ.Υ.) ή υποκαταστημάτων του Β΄ συμβαλλόμενου συνιστά ουσιώδη παράβαση των όρων της παρούσας και απαγορεύεται αυστηρά.

### Άρθρο 3 - Παροχή Οπτικών Ειδών

1. Η εξυπηρέτηση των Δικαιούχων του Ε.Ο.Π.Υ.Υ. και η παροχή οπτικών ειδών, με σκοπό την αποκατάσταση της οπτικής τους οξύτητας σύμφωνα με τον Ε.Κ.Π.Υ., γίνεται από διπλωματούχους οπτικούς σύμφωνα με την ισχύουσα νομοθεσία.
2. Απαραίτητες προϋποθέσεις για την παροχή οπτικών ειδών και την αποζημίωση στο Β’ συμβαλλόμενο είναι:

α) Η παροχή οπτικών ειδών σε Δικαιούχους του Ε.Ο.Π.Υ.Υ. γίνεται σύμφωνα με την κείμενη νομοθεσία, με τα οριζόμενα στον Ε.Κ.Π.Υ., τις αποφάσεις του ΔΣ, τις εγκυκλίους και τις οδηγίες του Ε.Ο.Π.Υ.Υ. Συγκεκριμένα, ο θεράπων οφθαλμίατρος εκδίδει ηλεκτρονικές ιατρικές γνωματεύσεις για την παροχή οπτικών ειδών. Μόνο σε περίπτωση επίσημης ανακοίνωσης από τον Ε.Ο.Π.Υ.Υ. ή άλλου εξουσιοδοτημένου φορέα, αδυναμίας του συστήματος ηλεκτρονικής παραπομπής, δύναται να εκδίδονται χειρόγραφες ιατρικές γνωματεύσεις, με ευθύνη του Ε.Ο.Π.Υ.Υ. Η χειρόγραφη γνωμάτευση θα πρέπει να καταχωρηθεί στο σύστημα με την αποκατάσταση της αδυναμίας.

β) Η ηλεκτρονική ιατρική γνωμάτευση, για να θεωρείται έγκυρη, πρέπει να φέρει την έγκριση των αρμόδιων ελεγκτικών οργάνων του Ε.Ο.Π.Υ.Υ. εκτός και αν ορισθεί διαφορετικά από τον Ε.Ο.Π.Υ.Υ..

γ) Η εκτέλεση των ιατρικών γνωματεύσεων από το Β’ συμβαλλόμενο, πραγματοποιείται εντός των προθεσμιών που ορίζονται από τον Ε.Κ.Π.Υ. και των οδηγιών του Ε.Ο.Π.Υ.Υ.

δ) Για την εκτέλεση της ιατρικής γνωμάτευσης θα πρέπει να είναι συμπληρωμένα όλα τα στοιχεία που προβλέπονται από το πληροφοριακό σύστημα.

ε) Ιατρικές Γνωματεύσεις με διορθώσεις, προσθήκες, ξέσματα ή αλλοιώσεις δεν εκτελούνται, ούτε αναγνωρίζεται η δαπάνη τους από τον Ε.Ο.Π.Υ.Υ..

1. Ο Β’ συμβαλλόμενος, προ της χορήγησης οπτικών ειδών, ελέγχει την ασφαλιστική ικανότητα (ημερομηνία λήξης ασφαλιστικής ικανότητας στην ηλεκτρονική γνωμάτευση) και την ταυτοπροσωπία του Δικαιούχου ασφάλισης και του εμφανιζόμενου για απόκτηση οπτικών ειδών προσώπου. Ρητά συμφωνείται ότι η ηλεκτρονική γνωμάτευση πρέπει να είναι πλήρως συμπληρωμένη με τα παρακάτω ενδεικτικά στοιχεία: Ονοματεπώνυμο και ΑΜΚΑ του Δικαιούχου, πάθηση, μετρήσεις οπτικής οξύτητας (ΔΟ-ΑΟ), ημερομηνία έκδοσης της εντολής, τα στοιχεία του θεράποντα οφθαλμίατρου και του ελεγκτή.
2. Οι Δικαιούχοι υπογράφουν βεβαίωση εκτέλεσης της γνωμάτευσης, ότι προμηθεύτηκαν τα οπτικά είδη από το συγκεκριμένο οπτικό κατάστημα, την οποία και θα χορηγούν τα καταστήματα οπτικών ειδών μέσω του πληροφοριακού συστήματος του Ε.Ο.Π.Υ.Υ. και θα υποβάλλουν συγκεντρωτικά το πρώτο εικοσαήμερο του επόμενου μήνα στην ηλεκτρονική εφαρμογή του Ε.Ο.Π.Υ.Υ., μαζί με τα λοιπά παραστατικά που απαιτούνται για την πληρωμή τους. Ο Ε.Ο.Π.Υ.Υ. διενεργεί δειγματοληπτικούς ελέγχους ανά την επικράτεια, ώστε να ελέγχεται η ορθή χρήση της βεβαίωσης εκτέλεσης της γνωμάτευσης.

### Άρθρο 4 - Οικονομικοί Όροι

1. Η συχνότητα αλλαγής οπτικών ειδών και η τιμή αποζημίωσης αυτών από τον Ε.Ο.Π.Υ.Υ. ορίζεται από τον Ε.Κ.Π.Υ. του Ε.Ο.Π.Υ.Υ. όπως ισχύει κάθε φορά.
2. Η εκτέλεση των ιατρικών γνωματεύσεων για χορήγηση οπτικών ειδών υποβάλλεται ηλεκτρονικά με καταχώρηση στην ηλεκτρονική εφαρμογή του Ε.Ο.Π.Υ.Υ..
3. Ο Β’ συμβαλλόμενος προκειμένου να αποζημιωθεί πρέπει να εκδίδει το νόμιμο παραστατικό στοιχείο (τιμολόγιο) προς τον ΕΟΠΥΥ στα οποία περιλαμβάνεται αναλυτικά η αξία των οπτικών ειδών και η ποσότητά τους.
4. Το τιμολόγιο θα εκδίδεται ανά μήνα και θα συνοδεύεται από:

α) την αντίστοιχη ηλεκτρονική ιατρική γνωμάτευση υπογεγραμμένη από τον ιατρό που την εξέδωσε καθώς και τον ελεγκτή ιατρό, όπου απαιτείται (*στην περίπτωση που εφαρμοστεί ηλεκτρονική έγκριση, η υπογραφή του ελεγκτή δύναται να τίθεται και στην εκτέλεση*),

β) η Εκτέλεση Γνωμάτευσης, η οποία εκδίδεται από το πληροφοριακό σύστημα του Ε.Ο.Π.Υ.Υ. και στην οποία θα υπάρχει πεδίο το οποίο θα ενέχει θέση Υπεύθυνης Δήλωσης ότι παρελήφθησαν τα συγκεκριμένα προϊόντα θα υπογράφεται από τον ίδιο τον Δικαιούχο ή σε περίπτωση που ο Δικαιούχος είναι ανήλικος από τον κηδεμόνα του.

1. Σε περίπτωση που διαπιστωθεί με οποιονδήποτε τρόπο από τον Ε.Ο.Π.Υ.Υ. ότι η Εκτέλεση Γνωμάτευσης δεν έγινε στον πραγματικό δικαιούχο, τότε ο Οργανισμός θα συμψηφίσει το σύνολο της δαπάνης που έχει αποδοθεί στο Β΄ συμβαλλόμενο για το Δικαιούχο με λοιπές οικονομικές απαιτήσεις του και θα επιβληθούν οι νόμιμες κυρώσεις.
2. Ο Β’ συμβαλλόμενος για την είσπραξη των ποσών αποζημίωσης της αξίας των χορηγούμενων οπτικών ειδών μετά τη συμμετοχή του Δικαιούχου – όπου εφαρμόζεται τέτοια και εφόσον προβλέπεται αυτή στον εκάστοτε Ε.Κ.Π.Υ. του Ε.Ο.Π.Υ.Υ.– υποβάλλει ηλεκτρονικά το σύνολο των δαπανών, μέσω της ηλεκτρονικής εφαρμογής του Ε.Ο.Π.Υ.Υ. και αποστέλλει το φυσικό αρχείο (τιμολόγιο συνοδευόμενο από τα προβλεπόμενα στην παρούσα ή/και τις σχετικές εγκυκλίους δικαιολογητικά), εντός του πρώτου εικοσαημέρου του επόμενου μήνα από την διάθεση των οπτικών ειδών. Το φυσικό αρχείο αποστέλλεται στο Κέντρο Διαλογής και Εκκαθάρισης του Ε.Ο.Π.Υ.Υ., με έξοδα των Προμηθευτών, εντός φακέλου ή χαρτοκιβωτίου στο οποίο επικολλάται εξωτερικά ειδικό έντυπο που εκτυπώνεται μετά την ολοκλήρωση της υποβολής από το πληροφοριακό σύστημα του Ε.Ο.Π.Υ.Υ., με κάθε υποβολή λογαριασμών του μήνα. Τα παραστατικά των υποβολών θα πρέπει να είναι τοποθετημένα εντός του φακέλου ή του κυτίου με ημερολογιακή σειρά.
3. Η ηλεκτρονική υποβολή της μηνιαίας δαπάνης του Β’ συμβαλλόμενου και οι λοιπές διαδικασίες και δικαιολογητικά υποβολής καθορίζονται από σχετικές εγκυκλίους και οδηγίες του Ε.Ο.Π.Υ.Υ. και ολοκληρώνονται το αργότερο μέχρι την 20η του επόμενου μήνα, άλλως δεν αναγνωρίζονται και δεν αποζημιώνονται οι δαπάνες του μήνα υποβολής, σύμφωνα με την κείμενη νομοθεσία.
4. Για τον έλεγχο και την εκκαθάριση των δαπανών του Β’ συμβαλλόμενου εφαρμόζονται οι διατάξεις του Ν. 4368/2016 του άρθρου 90 καθώς και η κείμενη νομοθεσία όπως ισχύουν κάθε φορά. Ο Ε.Ο.Π.Υ.Υ. ολοκληρώνει εντός του ως άνω χρονικού διαστήματος την τελική εκκαθάριση και εξόφληση των υποβληθεισών δαπανών του Β’ συμβαλλόμενου.
5. Η εξόφληση των λογαριασμών από τον Ε.Ο.Π.Υ.Υ. θα γίνεται εντός προθεσμίας ενενήντα (90) ημερών από την παραλαβή των υποβολών.
6. Εξαιρετικώς συμφωνείται ότι σε περίπτωση που υπάρξει νομοθετική ή άλλη ρύθμιση περί καταβολής προς τον Β’ συμβαλλόμενο ολόκληρης της δικαιουμένης δαπάνης ή ποσοστού αυτής ανεξαρτήτως της φορολογικής ή ασφαλιστικής ενημερότητας αυτού, ο Ε.Ο.Π.Υ.Υ. θα την εφαρμόσει αμέσως άνευ άλλου.
7. Σε περίπτωση που επιτευχθεί συμφωνία του Β’ συμβαλλόμενου με αξιόχρεο πιστωτικό ίδρυμα ή θυγατρική του εταιρεία περί πρακτορείας των επιχειρηματικών απαιτήσεων (Factoring) ο Οργανισμός δεσμεύεται να την αναγνωρίσει, να την αποδεχθεί και να παρέχει σχετικές βεβαιώσεις ως προς τη συμβατική σχέση του Β’ συμβαλλόμενου με τον Ε.Ο.Π.Υ.Υ.
8. Ο Β’ συμβαλλόμενος ενημερώνεται ηλεκτρονικά για την εγκριθείσα αποζημίωση από τις αρμόδιες διοικητικές υπηρεσίες του Ε.Ο.Π.Υ.Υ., σύμφωνα με τα αποτελέσματα ελέγχου και εκκαθάρισης των υποβληθεισών δαπανών. O Β’ συμβαλλόμενος δύναται, σε περίπτωση αμφισβήτησης, να υποβάλει αίτηση επανεξέτασης εντός τριών (3) εργασίμων ημερών από την ημερομηνία ενημέρωσής του. Η αίτηση έχει ανασταλτικό αποτέλεσμα και εξετάζεται σύμφωνα με τα οριζόμενα στο Ν. 2690/1999 και την εκάστοτε κείμενη νομοθεσία και στη συνέχεια διαβιβάζεται αρμοδίως για ενημέρωση του Β’ συμβαλλόμενου.
9. Επιπρόσθετα, ο Β’ συμβαλλόμενος οφείλει να γνωστοποιήσει αμέσως κι εγγράφως στον Ε.Ο.Π.Υ.Υ. οποιαδήποτε μεταβολή στη διεύθυνση της έδρας του. Ο Β’ συμβαλλόμενος υποχρεούται με την υπογραφή της παρούσας σύμβασης να γνωστοποιήσει εγγράφως στον ΕΟΠΥΥ, τα στοιχεία του νομίμως εξουσιοδοτημένου προσώπου/προσώπων με τα οποία θα συνεργάζονται τα αρμόδια όργανα - υπηρεσίες του Οργανισμού για την εκτέλεση των όρων της σύμβασης. Ο διοικητικός υπεύθυνος του Β’ συμβαλλόμενου υποχρεούται να βεβαιώνει με την υπογραφή και σφραγίδα του, την ακρίβεια και τη γνησιότητα των στοιχείων των συγκεντρωτικών μηνιαίων καταστάσεων χρέωσης του Ε.Ο.Π.Υ.Υ., οι οποίες συνοδεύονται από τα απαραίτητα δικαιολογητικά και φέρουν τη σφραγίδα του Β’ συμβαλλόμενου.

Η μη τήρηση των ανωτέρω συνεπάγεται την μη απόδοση της αντίστοιχης αποζημίωσης από τον Ε.Ο.Π.Υ.Υ.

### Άρθρο 5 - Ισχύς της Σύμβασης

Η ισχύς της παρούσας Σύμβασης ορίζεται για ένα (1) έτος με δυνατότητα αυτοδίκαιης παράτασής της για ένα (1) έτος ακόμη, εφόσον δεν υπάρξει καταγγελία της από το ένα ή το άλλο συμβαλλόμενο μέρος. Αρχίζει σήμερα …………………… και λήγει στις …………………

### Άρθρο 6 – Λοιποί Όροι

* 1. ***Εμπιστευτικότητα – Προστασία δεδομένων προσωπικού χαρακτήρα***

α) Ο Β’ συμβαλλόμενος έχει υποχρέωση εχεμύθειας και τηρεί απολύτως εμπιστευτικό κάθε στοιχείο που περιέρχεται σε γνώση των νομίμων εκπροσώπων, του προσωπικού του και κάθε είδους συνεργατών κλπ, κατά την εκτέλεση της παρούσας σύμβασης.

β) Ο Β’ συμβαλλόμενος προβαίνει σε όλες τις κατά νόμο γνωστοποιήσεις και λαμβάνει όλες τις απαιτούμενες άδειες για την επεξεργασία δεδομένων προσωπικού χαρακτήρα ή ευαίσθητων δεδομένων από την Αρχή Προστασίας Δεδομένων Προσωπικού Χαρακτήρα, όταν αυτό απαιτείται.

# Ποινικές Ρήτρες - Καταγγελία σύμβασης

α) Όλοι οι όροι της παρούσης συμφωνούνται ως ουσιώδεις.

β) Ο Ε.Ο.Π.Υ.Υ. δικαιούται να καταγγείλει οποτεδήποτε την παρούσα, εφόσον διαπιστώσει παράβαση οποιουδήποτε όρου της σύμβασης. Η ισχύς της καταγγελίας επέρχεται από τη δέκατη εργάσιμη ημέρα από την ημερομηνία της εγγράφου γνωστοποίησης της καταγγελίας από τον Ε.Ο.Π.Υ.Υ. προς τον Β’ συμβαλλόμενο.

γ) Ο Β’ συμβαλλόμενος δικαιούται να καταγγείλει αζημίως την παρούσα σύμβαση συνολικά για αποδεδειγμένη παράβαση των όρων αυτής από τον Ε.Ο.Π.Υ.Υ. και μετά από υποβολή αιτιολογημένων εξηγήσεων για τους λόγους καταγγελίας προς τον Ε.Ο.Π.Υ.Υ.. Η ισχύς της καταγγελίας επέρχεται από τη δέκατη εργάσιμη ημέρα από την ημερομηνία της εγγράφου γνωστοποίησης της καταγγελίας από τον Β’ συμβαλλόμενο προς τον Ε.Ο.Π.Υ.Υ.

δ) Η παρούσα λύεται αυτοδικαίως σε περίπτωση που το Νομικό πρόσωπο του Β’ συμβαλλόμενου κηρυχθεί με τελεσίδικη απόφαση σε πτώχευση ή αυτό τεθεί σε καθεστώς εκκαθάρισης, εξυγίανσης ή αναγκαστικής διαχείρισης ή για οιοδήποτε λόγο παύσει την εμπορική του δραστηριότητα.

ε) Αμφότερα τα μέλη μπορούν να καταγγείλουν την παρούσα οποτεδήποτε, κατόπιν προηγούμενης έγγραφης ενημέρωσης ένα (1) μήνα νωρίτερα από την ημερομηνία που θα επέλθει η ισχύς της καταγγελίας. στ) Σε περίπτωση υπαίτιας παράβασης των όρων της σύμβασης από τον Β’ συμβαλλόμενο, η οποία έχει πιστοποιηθεί από τον Ε.Ο.Π.Υ.Υ., ο Οργανισμός δύναται να επιβάλει επιπλέον ποινική ρήτρα στον Β’ συμβαλλόμενο για ποσό έως με το 25% των οφειλόμενων από τον Ε.Ο.Π.Υ.Υ. για προϊόντα που αποδόθηκαν σε δικαιούχους του Οργανισμού, τον τελευταίο ημερολογιακό μήνα προ της ημερομηνίας έναρξης της διαπιστωθείσας παράβασης.

ζ) Αμφότερα τα μέλη αποδέχονται ρητά ότι αυτή η ποινική ρήτρα είναι εύλογη και δίκαιη και ότι ο Ε.Ο.Π.Υ.Υ. δικαιούται να συμψηφίζει το ποσό της ποινικής ρήτρας με το ποσό που οφείλει στο Β’ συμβαλλόμενο.

η) Οι προβλεπόμενες από την παρούσα σύμβαση συνέπειες εξαιτίας παράβασης αυτής, τότε αυτές είναι ανεξάρτητες από τυχόν άλλες κυρώσεις που προβλέπουν οι εκάστοτε ισχύουσες διατάξεις και ο Ε.Κ.Π.Υ., για τις ίδιες παραβάσεις (ποινικές, πειθαρχικές, αστικές), όπως περιγράφονται, καθορίζονται και κατακυρώνονται μετά από τις προβλεπόμενες από το Νόμο σχετικές διαδικασίες.

θ) Η με οποιονδήποτε τρόπο διαπίστωση της μη συμμόρφωσης στους Όρους της Σύμβασης, αποτελεί ουσιώδη λόγο άμεσης και αζήμιας για τον Ε.Ο.Π.Υ.Υ. καταγγελίας της Σύμβασης και αναζήτησης τυχόν αστικών και ποινικών ευθυνών.

ι) Σε περίπτωση επέλευσης ζημίας στο δικαιούχο περίθαλψης εξαιτίας βλάβης που συνδέεται με την εκτέλεση της παρούσας σύμβασης, εφαρμόζονται τα άρθρα 926 και 927 του Αστικού Κώδικα.

ια) Κάθε διένεξη ή διαφορά σχετική με την παρούσα σύμβαση επιλύεται σύμφωνα με την κείμενη νομοθεσία.

# 6.3 – Τροποποιήσεις

α) Οποιαδήποτε μεταβολή των όρων της παρούσας σύμβασης θα γίνεται και θα αποδεικνύεται με έγγραφη συμφωνία. Κάθε τροποποίηση γίνεται με νεότερη έγγραφη συμφωνία μεταξύ των συμβαλλομένων αποκλειόμενης κάθε μονομερούς ενέργειας ή απόφασης.

β) Αμφότερα τα μέρη διατηρούν το δικαίωμα επαναδιαπραγμάτευσης της παρούσας σύμβασης, τόσο κατά την λήξη της όσο και στην περίπτωση μεταβολής των συνθηκών, με στόχο την κατά το δυνατόν καλύτερη και ποιοτικότερη εξυπηρέτηση των Δικαιούχων του Ε.Ο.Π.Υ.Υ.

γ) Ρητώς συμφωνείται ότι η παρούσα θα αναπροσαρμόζεται υποχρεωτικώς στην περίπτωση που, κατόπιν διαπραγμάτευσης, συναφθεί σύμβαση αφορώσα παροχή οπτικών ειδών με οιονδήποτε οπτικό – οπτομέτρη περιέχουσα γι’ αυτόν ευνοϊκότερους όρους και συμφωνίες ώστε να μην δημιουργούνται συνθήκες αθέμιτου ανταγωνισμού.

### Άρθρο 7 - Τελικοί Όροι

Η παρούσα κατισχύει κάθε προηγούμενης συμφωνίας μεταξύ των συμβαλλομένων, προφορικής ή γραπτής.

Η σύμβαση αυτή διέπεται ως προς την ερμηνεία και εκτέλεσή της από το ελληνικό δίκαιο.

Για κάθε θέμα που δεν ρυθμίζεται με την παρούσα σύμβαση εφαρμόζονται οι διατάξεις του Ενιαίου Κανονισμού Παροχών Υγείας του Ε.Ο.Π.Υ.Υ. όπως ισχύει κάθε φορά, οι αποφάσεις ΔΣ του Ε.Ο.Π.Υ.Υ., οι εγκύκλιοι και οι οδηγίες των αρμόδιων διευθύνσεων του Ε.Ο.Π.Υ.Υ. και η εν γένει νομοθεσία.

Για την κύρωση των παραπάνω οι συμβαλλόμενοι υπέγραψαν κάθε σελίδα της παρούσας σύμβασης σε τρία

(3) όμοια πρωτότυπα, με ημερομηνία και τόπο τα αναφερόμενα στην αρχή της παρούσας και πήραν ο Β’ συμβαλλόμενος ένα όμοιο πρωτότυπο υπογεγραμμένο και δύο ο Ε.Ο.Π.Υ.Υ. .

ΟΙ ΣΥΜΒΑΛΛΟΜΕΝΟΙ

|  |  |
| --- | --- |
| **Για τον Ε.Ο.Π.Υ.Υ.**  **Η Προϊσταμένη**  **Διεύθυνσης Συμβάσεων** | **Για τον β’ συμβαλλόμενο** |
| **Αντωνία Γιαννακού** | **Ο Νόμιμος Εκπρόσωπος** |

*Θέση Θεώρησης*

*Γνήσιου Υπογραφής*